গরুকে চিকেন মোমো খাইয়ে বিপদে এই যুবক, বজরং দল কী করল দেখুন

ওয়েব ডেস্ক: গুরগাঁওয়ে (Gurgaon) রাস্তায় দাঁড়িয়ে চিকেন মোমো (Chicken Momo) খেতে গিয়ে বড় বিপদে পড়লেন এক যুবক। স্থানীয় বাসিন্দা ঋত্বিক নিজের প্লেটের বাকি থাকা একটি চিকেন মোমো রাস্তার ধারে দাঁড়িয়ে থাকা একটি গরুকে খাইয়ে দেন। গরুটিও কোনও আপত্তি না করে মোমোটি খেয়ে নেয়। সেই মুহূর্তটি মোবাইলে ভিডিও করে লাইভ করা হয়েছিল সোশ্যাল মিডিয়ায়।

এই ভিডিও দেখেই ক্ষোভে ফেটে পড়ে বজরং দল (Bajrang Dal)। তাদের অভিযোগ, ইচ্ছাকৃতভাবে গরুকে আমিষ খাবার খাইয়ে ধর্মীয় ভাবাবেগে আঘাত দেওয়া হয়েছে। অভিযোগের ভিত্তিতে থানায় লিখিত অভিযোগ দায়ের করা হয়। এরপর পুলিশ ঋত্বিককে গ্রেফতার করে। যদিও পরে তিনি জামিন পান।

আরও পড়ুন: কেন্দ্রের বঞ্চনার অভিযোগে সংসদে অভিনব প্রতিবাদ তৃণমূলের

ঘটনাকে ঘিরে স্থানীয় এলাকায় তীব্র চাঞ্চল্য তৈরি হয়েছে। সোশ্যাল মিডিয়ায় বিষয়টি নিয়ে তর্ক-বিতর্কও চলছে। অনেকেই বলছেন, যুবকের উদ্দেশ্য খারাপ ছিল না। তিনি শুধু বাকি থাকা খাবারটি গরুকে দিয়ে দিয়েছিলেন। অন্যদিকে, ধর্মীয় সংগঠনের দাবি, খাদ্যের ধরন জেনেও গরুকে আমিষ খাবার খাওয়ানো আইন ও ধর্মীয় ভাবাবেগের বিরুদ্ধাচরণ। ঘটনার তদন্ত শুরু করেছে গুরগাঁও পুলিশ।